Murer, svejser, pædagog og tømrer. Selvom de faglærte er repræsenteret i Folketinget, så udgør de et mindretal på Christiansborg. Til gengæld består mere end halvdelen af vores folkestyre af akademikere.

Det viser en gennemgang af de 179 folketingsmedlemmers uddannelsesbaggrund, som DR København har lavet.

104 medlemmer har minimum en akademisk uddannelse på bachelorniveau, men langt de fleste af den gruppe er kandidater fra universitetet.

Helt skæv er fordelingen i hovedstaden; i de tre storkredse er der kun tre faglærte blandt de i alt 48 medlemmer, der er valgt ind.

Vi kommer jo ikke bare dumpende ned fra himlen. Vi har allesammen en omgangskreds. Jan E. Jørgensen (V), folketingsmedlem

Og det er et problem for demokratiet, når de folkevalgte ikke afspejler resten af samfundet, siger Lars Olsen, der er journalist og forfatter til flere bøger om folkestyret:

- Når der er så mange akademikere, er der for lidt plads til tømmersvenden, skolelæreren og andre med en baggrund som ufaglært, faglært eller med en kort, videregående uddannelse, siger Lars Olsen.

Få akademikere fylder i magtens top

Ifølge tal fra Danmarks Statistik har 10,4 procent af de 30 til 69-årige danskere en lang videregående uddannelse eller ph.d., men ser man på Folketingets sammensætning, udgør akademikerne mere end halvdelen af medlemmerne.

© dr Spørg Mette Frederiksen I dag begynder et nyt folketingsår, og statsminister Mette Frederiksen skal holde sin første åbningstale i Folketinget. I aften sætter hun sig i den varme stol over for Kåre Quist i Mød Statsministeren på DR1 kl. 21.55. Har du et spørgsmål, du gerne vil stille Mette Frederiksen, så skriv det i en mail sammen med dit navn og mobilnummer og send til statsministeren@dr.dk.

Den skæve fordeling risikerer at ramme de grupper, der ikke er stærkt repræsenteret i Folketinget, mener Lars Olsen:

- Det skaber en blindhed over for den del af samfundet, som lever anderledes. Det er ikke sådan, at politikerne ikke ved, at de mennesker findes, men man har ikke deres problemer så tæt inde på livet, siger Lars Olsen.

Han nævner debatten om pensionsalder som et af de emner, der har fyldt meget på arbejdspladserne, længe inden det blev et politisk emne.

V-akademiker: Vælgerne vælger dem, der taler deres sag

Men det behøver ikke være et problem, at der er overvægt af universitetsuddannede blandt Folketingets medlemmer. Det mener i hvert fald en af dem, der hører til gruppen af akademikere med en lang uddannelse.

- Jeg så da gerne, at der var flere faglærte, men jeg tror ikke, at det er en værdi i sig selv, hvis Folketinget var afspejlet 1 til 1 med befolkningen. Folk stemmer på dem, der taler deres sag, siger Jan E. Jørgensen (V), der selv er advokat og dermed hører til gruppen af akademikere med længst uddannelse.

Han tror heller ikke, at nogle befolkningsgrupper bliver glemt, bare fordi de ikke har en repræsentant siddende i folketingssalen.